Gewese tuinier skuldig aan moord op Issie | Netwerk24
Gewese tuinier skuldig aan moord op Issie
Deur Hanti Otto 05 Junie 2018 13:10
Die bestuurder en een van die stigters van die kinderhuis in Ermelo se gewese tuinier is Dinsdag in die rondgaande hooggeregshof op Breyten in Mpumalanga skuldig bevind aan haar moord en aan roof met verswarende omstandighede.
Issie Dippenaar (58) Foto: Verskaf
Banele Sihlali Foto: Verskaf
Regter Rean Strydom het bevind dat “Jack” Banele Sihlali die 58-jarige Issie Dippenaar op 21 November 2016 met voorbedagte rade van haar bankkaart beroof en haar vermoor het. “Haar PIN is in die proses bekom.”
Strydom het gesê die enigste redelike afleiding op grond van die bewese getuienis voor die hof, is dat Sihlali daarna Dippenaar se lyk en selfoon in haar voertuig gelaai het, “in alle waarskynlikheid omdat hy die lyk wou verwyder, maar hy is deur mnr. Kruger onderbreek. Hy het toe by die huis se agterdeur uitgevlug”.
Abraham Jacobus Kruger, Dippenaar se buurman in Ermelo, het by haar huis gaan ondersoek instel nadat haar ma hom gebel het omdat sy bekommerd oor haar dogter was.
Kruger het iemand in Dippenaar se huis gesien en kort daarna sy buurvrou se lyk, toe nog warm, in haar voertuig se kattebak gevind.
Sihlali is verder skuldig bevind op aanklag van aanranding met die doel om ernstig te beseer nadat hy Dippenaar se nuwe tuinier, Kenneth Mashego, aangeval het. Mashego het Sihlali vervang nadat sy dienste beëindig is.
Sihlali het Mashego op 10 November 2016 met ’n skroewedraaier aangeval toe dié hom in Dippenaar se motorhuis betrap het.
Sihlali is ook skuldig bevind op vier aanklagte van bedrog nadat hy ná Dippenaar se dood geld met haar bankkaart onttrek het.
Die hof gaan voort met vonnisverrigtinge.
Meer oor: Issie Dippenaar | Tuinier